बावड़ियों के अलावा तत्कालीन समाज में तालाब बनवाने का भी प्रचलन था। ओरछा से थोड़ी ही दूरी पर स्थित सरकड़िया तालाब एक अनूठे जल प्रबंधन की कहानी सुनाता है। इस तालाब के भरने से इसके नीचे की ओर स्थित सभी बावड़ियों में जलस्तर एकदम से बढ़ जाता है और जमीन से झिर-झिरकर वर्ष भर पानी इन बावड़ियों में पहुँचता रहता है। दूसरे शब्दों में इसे ‘आर्टिफिशियल वाटर रिचार्जिंग तकनीक’ के रूप में भी समझा जा सकता है- बावड़ियों में रिचार्जिंग प्रबंधन के लिये तालाब निर्माण।